
Brufen 600 mg šnypščiosios granulės
ibuprofenas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Brufen ir kam jis vartojamas
2.	Kas žinotina prieš vartojant Brufen
3.	Kaip vartoti Brufen
4.	Galimas šalutinis poveikis
5.	Kaip laikyti Brufen
6.	Pakuotės turinys ir kita informacija

Visas Jūsų vaisto pavadinimas yra Brufen 600 mg šnypščiosios granulės. Šiame lapelyje naudojamas sutrumpintas pavadinimas Brufen.

Brufen priklauso vadinamų NVNU (nesteroidinių vaistų nuo uždegimo) vaistų grupei. Kiekviename vaisto paketėlyje yra 600 mg ibuprofeno.

Šis vaistas skirtas:
· skausmui ir uždegimui mažinti, esant kaulo ir sąnario uždegimui (osteoartritui), reumatoidiniam sąnarių uždegimui, stuburo sąnarių uždegimui (ankilozuojančiam spondilitui), sąnarių sutinimui, peties sąnario ankštumo sindromui, tepalinio maišelio uždegimui, sausgyslės uždegimui, sausgyslės makšties uždegimui, apatinės nugaros dalies skausmui, patempimams;
· skausmingoms būklėms, tokioms kaip danties skausmas, pooperacinis skausmas, skausmingos menstruacijos, galvos skausmas, taip pat ir migreninis, gydyti.

Ibuprofen vartoti draudžiama:
· jeigu yra alergija ibuprofenui arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jums yra kada nors buvo alergija ibuprofenui, acetilsalicilo rūgščiai (pvz., aspirinui) arba kitiems NVNU (požymiai: odos paraudimas ar išbėrimas, veido, lūpų patinimas, pasunkėjęs kvėpavimas ar užgulusi ir varvanti nosis (rinitas);
· Jums yra buvęs kraujavimas iš skrandžio ar žaizda skrandyje, ar žarnoje, atsiradę vartojant NVNU;
· Jums yra buvę du ar daugiau skrandžio opos epizodų (pepsinė opa), ar kraujavimas iš skrandžio ar žarnos;
· Jūs sergate liga, dėl kurios turite polinkį kraujuoti;
· Jums yra sunkių kepenų ar inkstų veiklos sutrikimų;
· Jums yra sunkus širdies nepakankamumas arba sergate koronarine širdies liga;
· esate nėščia paskutiniuosius tris mėnesius. Daugiau informacijos rasite skyriuje „Nėštumas, žindymo laikotarpis ir vaisingumas“.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Brufen.

Infarktas ir insultas
Tokie skausmą malšinantys ir uždegimą slopinantys vaistai, kaip ibuprofenas, ypač vartojami didelėmis dozėmis, gali būti susiję su nedideliu širdies priepuolio arba insulto rizikos padidėjimu. Neviršykite rekomenduojamos dozės ir gydymo trukmės.
Prieš pradėdami vartoti Brufen dėl gydymo pasitarkite su gydytoju arba vaistininku, jeigu:
- Jums pasireiškia širdies problemų, įskaitant širdies nepakankamumą, krūtinės anginą (jaučiate skausmą krūtinėje) arba jeigu Jums buvo širdies priepuolis, atlikta širdies kraujagyslių jungčių suformavimo operacija, diagnozuota periferinių arterijų liga (prasta kraujotaka pėdose dėl susiaurėjusių ar užsikimšusių arterijų) arba buvo ištikęs bet kokios rūšies insultas (įskaitant mini insultą arba praeinantį smegenų išemijos priepuolį [PSIP]);
- Jūsų kraujospūdis yra padidėjęs, sergate cukriniu diabetu, nustatytas didelis cholesterolio kiekis, buvo širdies liga sirgusių giminaičių arba giminaičių, kuriuos ištiko insultas, arba jeigu rūkote.

Buvo pranešta apie alerginės reakcijos į šį vaistą požymius, įskaitant kvėpavimo sutrikimus, veido ir kaklo srities patinimą (angioneurozinę edemą), krūtinės skausmą. Pastebėję bet kurį iš šių požymių, nedelsdami nutraukite Brufen vartojimą ir nedelsdami kreipkitės į gydytoją arba greitosios medicinos pagalbos tarnybą.

Kraujavimas iš virškinimo trakto, išopėjimas ar prakiurimas
Pacientai, kuriems anksčiau yra buvę virškinimo trakto sutrikimų, ypač senyvo amžiaus pacientai, turi kreiptis į gydytoją pasireiškus pilvo simptomams (ypač kraujavimui iš virškinimo trakto), ypač gydymo pradžioje. 

Gydymą reikia nutraukti ir pasikonsultuoti su gydytoju, kai Brufen vartojimo metu atsiranda kraujavimas iš virškinimo trakto ar jo išopėjimas.

Bendra informacija apie ilgalaikį vaistų nuo skausmo vartojimą
Nuolatinis vaistų nuo skausmo vartojimas (skirtingų rūšių) gali sukelti ilgalaikius sunkius inkstų pažeidimus. Ši rizika gali padidėti esant fiziniam krūviui, susijusiam su druskos praradimu ir dehidracija. Tokia situacija yra vengtina.

Ilgai vartojant galvos skausmą mažinančius vaistus gali pasidaryti dar blogiau. Jei manote, kad tai tinka Jums, nustokite vartoti šį vaistą ar kitus skausmą malšinančius vaistus ir pasitarkite su gydytoju arba vaistininku.

Poveikis inkstams
Dehidratuotiems pacientams yra inkstų funkcijos sutrikimo rizika (ypač vaikams, paaugliams ir senyvo amžiaus žmonėms).

Odos reakcijos
[bookmark: _Hlk155365890]Gydant ibuprofenu buvo pranešta apie sunkias odos reakcijas, įskaitant eksfoliacinį dermatitą, daugiaformę eritemą, Stivenso-Džonsono sindromą, toksinę epidermio nekrolizę, vaisto reakciją su eozinofilija ir sisteminiais simptomais (VRESS), ūminę generalizuotą egzanteminę pustuliozę (ŪGEP). Jei pastebėjote bet kurį iš 4 skyriuje aprašytų sunkių odos reakcijų simptomų, nutraukite Brufen vartojimą ir nedelsdami kreipkitės į gydytoją.

Infekcijos
Brufen gali paslėpti tokius infekcijų požymius kaip karščiavimas ir skausmas. Todėl gali būti, kad vartojant Brufen, gali būti vėluojama pradėti tinkamą gydymą, o dėl to gali padidėti komplikacijų rizika. Tokių atvejų nustatyta gydant bakterijų sukeltą pneumoniją ir su vėjaraupiais susijusias bakterines odos infekcijas. Jeigu vartojate šį vaistą sirgdami infekcine liga ir Jums pasireiškiantys infekcijos simptomai neišnyksta arba sunkėja, nedelsdami pasitarkite su gydytoju.

Pasakykite gydytojui, jei:
· sergate ar sirgote astma (pasunkėjęs kvėpavimas), lėtiniu rinitu (užgulta ir varvanti nosis) arba buvo alerginės reakcijos (dilgėlinė);
· Jums yra inkstų, širdies ar kepenų sutrikimų;
· sergate ar kada nors sirgote skrandžio arba žarnyno ligomis (tokiomis kaip opinis kolitas arba Krono [Crohn] liga);
· sergate liga, vadinama sistemine raudonąja vilklige (liga, kuri pažeidžia jungiamąjį audinį, įskaitant sąnarius ir odą) arba kitomis autoimuninėmis ligomis, nes padidėja aseptinio meningito rizika (sprando sąstingis, galvos skausmas, pykinimas, vėmimas, karščiavimas ir orientacijos sutrikimas);
· sergate vėjaraupiais arba juostine pūsleline (Varicella);
· jei esate nėščia pirmus 6 mėnesius;
· planuojate pastoti;
· esate senyvo amžiaus (virš 65 metų), nes yra didesnė šalutinių poveikių tikimybė, ypač virškinimo trakto kraujavimas ir prakiurimas, kurie gali būti mirtini;
· sergate infekcine liga – žr. poskyrį su antrašte „Infekcijos“ aukščiau.

Jei bent vienas iš išvardytų teiginių Jums tinka, prieš vartodami Brufen pasitarkite su gydytoju ar vaistininku.

Vaikai
Brufen negalima duoti jaunesniems kaip 18 metų vaikams ir paaugliams.

Kiti vaistai ir Brufen
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Brufen gali turėti įtakos kai kuriems kitiems vaistams arba gali būti jų veikiamas. Pavyzdžiui:
- vaistai, kurie yra antikoaguliantai (t. y. kraują skystinantys arba krešėjimą mažinantys, pvz., aspirinas / acetilsalicilo rūgštis, varfarinas, tiklopidinas);
- vaistai, kurie mažina didelį kraujospūdį (AKF inhibitoriai, pvz., kaptoprilis, beta receptorius blokuojantys vaistai, pvz., atenololis, angiotenzino II receptorių blokatoriai, pvz., losartanas).

Ypač svarbu pasakyti gydytojui arba vaistininkui, jei, neskaitant pirmiau išvardytų, yra vartojami bet kurie toliau išvardyti vaistai:
diuretikai (skysčius varančios tabletės);
širdį veikiantys glikozidai (pvz., digoksinas, vartojamas širdies ligoms gydyti);
litis (vartojamas tam tikroms depresijos formoms gydyti);
fenitoinas (vartojamas epilepsijai gydyti);
zidovudinas (priešvirusinis vaistas);
probenecidas (vartojamas podagrai gydyti);
steroidai (vartojami esant uždegimui);
metotreksatas (vartojamas gydyti tam tikros rūšies vėžiui);
imunosupresiniai vaistai (pvz., ciklosporinas ir takrolimuzas, vartojami imuninės sistemos atsakui slopinti);
selektyvūs serotonino reabsorbcijos inhibitoriai (SSRI) (vartojami depresijai gydyti);
antibiotikai vadinami chinolonais (pvz., ciprofloksacinas);
aminoglikozidai (antibiotikai);
mifepristonas (vaistas, vartojamas medicininiam nėštumo nutraukimui);
kiti ibuprofeno preparatai, kuriuos galima įsigyti be recepto;
kiti priešuždegiminiai vaistai nuo skausmo, įskaitant acetilsalicilo rūgštį (pvz., aspiriną);
kolestiraminas (vartojamas cholesterolio kiekiui mažinti);
vaistai vadinami sulfonilkarbamidais (pvz., glibenklamidas, vartojamas cukriniam diabetui gydyti);
vorikonazolas ar flukonazolas (vaistai grybelinėms infekcijoms gydyti);
augaliniai preparatai, kurių sudėtyje yra ginkgo biloba (vartojant kartu su ibuprofenu padidėja kraujavimo galimybė).

Kai kurie kiti vaistai gali taip pat turėti įtakos gydymui Brufen arba gali būti jo veikiami. Todėl prieš vartodami Brufen su kitais vaistais visada pasitarkite su gydytoju arba vaistininku.

Brufen vartojimas su alkoholiu
Jei gydymo šiuo vaistu metu vartojate alkoholį, didėja šalutinio poveikio pasireiškimo tikimybė.

Nėštumas, žindymo laikotarpis ir vaisingumas
· Nevartokite šio vaisto, jeigu esate nėščia paskutiniuosius tris mėnesius, nes jis gali pakenkti Jūsų negimusiam kūdikiui arba sukelti problemų gimdant. Negimusiam kūdikiui jis gali sukelti inkstų arba širdies sutrikimų. Šis vaistas gali paveikti Jūsų ir Jūsų kūdikio polinkį kraujuoti ir uždelsti gimdymą arba pailginti jo trukmę.
· Pasitarkite su savo gydytoju ar vaistininku, prieš vartojant šį vaistą pirmus 6 nėštumo mėnesius arba žindymo laikotarpiu. Vartokite šį vaistą tik tada, jeigu taip patarė gydytojas. Pirmuosius 6 nėštumo mėnesius Brufen vartoti negalima, nebent tai absoliučiai būtina ir taip patarė gydytojas. Jei šiuo laikotarpiu arba bandant pastoti Jums reikalingas gydymas, reikia vartoti mažiausią šio vaisto dozę trumpiausią įmanomą laiką. Jei po 20‑ossios nėštumo savaitės Brufen vartojama ilgiau nei kelias dienas, Jūsų negimusiam kūdikiui tai gali sukelti inkstų sutrikimą, dėl kurio gali sumažėti kūdikį gaubiančio amniono skysčio kiekis (oligohidramnionas) arba kūdikio širdyje gali susiaurėti kraujagyslė (arterinis latakas). Jeigu Jums reikia taikyti gydymą ilgiau kaip kelias dienas, gydytojas gali rekomenduoti papildomai Jus stebėti.
· Jei planuojate pastoti ar niekaip negalite pastoti, pasakykite tai savo gydytojui ar vaistininkui prieš pradedant vartoti vaistą. Vaisto vartojimas ilgesnį laiką gali pasunkinti galimybę pastoti. Tačiau, mažai tikėtina, jog vaistas galėtų turėti įtakos pastojimui vartojant jį retkarčiais. Šis poveikis dažniausia praeina nustojus vartoti vaistą.

Vairavimas ir mechanizmų valdymas
Vartojant šį vaistą galite jaustis apsvaigę ar mieguisti. Jeigu taip atsitinka, nevairuokite, nedirbkite su prietaisais arba mechanizmais. Nedirbkite nieko, kas reikalauja budrumo. Tai ypač taikytina vartojant su alkoholiu.

Brufen sudėtyje yra sacharozės
Sacharozė yra cukrus. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. Kiekviename paketėlyje yra 3,3 g sacharozės. Būtina atsižvelgti cukriniu diabetu sergantiems pacientams.

Brufen sudėtyje yra natrio
Kiekviename šio vaisto paketėlyje yra 197 mg natrio (valgomosios druskos sudedamosios dalies). Tai atitinka 9,9 % didžiausios rekomenduojamos natrio paros normos suaugusiesiems.
Pasitarkite su gydytoju arba vaistininku, jei ilgą laikotarpį Jums tektų vartoti 2 ar daugiau paketėlių per dieną, ypač jei Jums patariama kontroliuoti natrio kiekį maiste.

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Šis vaistas skirtas tik trumpalaikiam vartojimui. Reikia vartoti mažiausią veiksmingą dozę ir ją vartoti kuo trumpiau, kiek tai būtina simptomams palengvinti. Jeigu sergate infekcine liga ir Jums pasireiškiantys simptomai (pvz., karščiavimas ir skausmas) neišnyksta arba sunkėja, nedelsdami pasitarkite su gydytoju (žr. 2 skyrių).

Kiek vartoti
Suaugusieji (vyresni kaip 18 metų)
· Rekomenduojama dozė yra 1 paketėlis (600 mg), vartojamas du ar tris kartus per parą.
· Jūsų gydytojas gali nuspręsti sumažinti arba padidinti šią dozę priklausomai nuo to, kokiai ligai gydyti skiriamas vaistas. Nevartokite daugiau nei 4 paketėlių (2400 mg) per 24 valandas.
 
Vaikai ir paaugliai
Brufen negalima vartoti jaunesniems kaip 18 metų vaikams ir paaugliams.

Žmonės, turintys kepenų ar inkstų problemų
Jei turite kepenų ar inkstų problemų, gydytojas nurodys Jums tinkamą vaisto dozę. Tai bus mažiausia galima dozė.
 
Senyvi pacientai (vyresni kaip 65 metų)
Jei esate vyresnio amžiaus, gydytojas nurodys Jums tinkamą vaisto dozę. Tai bus mažiausia galima dozė.

Vartojant šį vaistą
Jeigu Jūsų skrandis jautrus, vartokite vaistą valgio metu arba iškart po valgio. Jei vaistas buvo vartojamas iš karto po valgio, tai Brufen poveikis gali pasireikšti vėliau.
· Išpilkite granules iš paketėlio į nedidelę stiklinę vandens (apie 125 ml).
· Įsitikinkite, kad išbėrėte visas paketėlyje buvusias granules.
· Maišykite vaistą, kol nustos burbuliuoti ir granulės ištirps, kol pasidarys apelsinų aromato gazuotas gėrimas.
· Jeigu vienam kartui vartojate daugiau nei vieną paketėlį, pripilkite daugiau vandens. Vienam paketėliui vaisto naudokite maždaug 125 ml vandens.

Ką daryti pavartojus per didelę Brufen dozę
Jeigu suvartojote per didelę Brufen dozę arba jei vaikai atsitiktinai suvartojo šio vaisto, visada kreipkitės į gydytoją arba artimiausią ligoninę, kad jie išreikštų savo nuomonę dėl galimos rizikos ir patartų, kokių veiksmų reikia imtis.

Gali pasireikšti tokie perdozavimo simptomai kaip pykinimas, skrandžio skausmai, vėmimas (gali būti su kraujo priemaiša), galvos skausmas, triukšmas ausyse, sumišimas ir nekontroliuojami akių judesiai. Nustatyta, kad suvartojus dideles dozes, pasireiškia mieguistumas, skausmas krūtinės srityje, stiprus ir greitas širdies plakimas, sąmonės netekimas, traukuliai (dažniausiai vaikams), silpnumas ir galvos svaigimas, kraujas šlapime, sumažėjęs kalio kiekis kraujyje, šąlančio kūno jausmas ir kvėpavimo sutrikimai.

Pamiršus pavartoti Brufen
· Jeigu pamiršote išgerti dozę, išgerkite ją, kai tik prisiminsite. Tačiau, jeigu jau beveik laikas gerti kitą dozę, tuomet ankstesnę praleiskite.
· Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Sunkus šalutinis poveikis

Nustokite vartoti šį vaistą ir pasikonsultuokite su gydytoju, jeigu pastebėjote kurį nors iš čia išvardintų sunkių šalutinio poveikio reiškinių, nes Jums gali prireikti skubios medicininės pagalbos.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· kraujavimo iš virškinimo trakto požymiai: kraujas išmatose, tuštinimasis deguto spalvos išmatomis, vėmimas krauju ar į kavos grūdelius panašiomis dalelėmis.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· veido, liežuvio ar gerklės (gerklų) patinimas, galintis stipriai pasunkinti rijimą ir kvėpavimą (angioneurozinė edema).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· dažnas širdies plakimas, žymus kraujospūdžio sumažėjimas ar gyvybei pavojingas šokas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· rausvos neiškilusios į taikinį panašios ar apskritos dėmės (centre dažnai atsiranda pūslė) liemens srityje, odos lupimasis, burnos, gerklės (ryklės), nosies, lytinių organų ir akių išopėjimas. Prieš tokį sunkų odos išbėrimą gali pasireikšti karščiavimas ir į gripą panašūs simptomai [eksfoliacinis dermatitas, daugiaformė eritema, Stivenso-Džonsono sindromas, toksinė epidermio nekrolizė]; 
· sunki infekcija su odos, poodinio audinio ir raumenų irimu (nekrozė). Tai gali įvykti išimtiniais atvejais sergant vėjaraupiais.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· išplitęs išbėrimas, aukšta kūno temperatūra ir padidėję limfmazgiai (VRESS sindromas);
· išplitęs odos išbėrimas raudonomis pleiskanotomis dėmėmis su gumbeliais po oda ir pūslėmis, kartu pasireiškiant karščiavimui. Simptomai paprastai pasireiškia pradėjus gydymą (ūminė 
· išplitusi egzanteminė pustuliozė). Jei jums pasireikštų šių simptomų, nutraukite Brufen vartojimą ir nedelsdami kreipkitės medicininės pagalbos. Taip pat žr. 2 skyrių.
· [bookmark: _Hlk155366004]krūtinės skausmas, kuris gali būti galimai sunkios alerginės reakcijos, vadinamos Kounis sindromu, požymis. 

Jeigu pastebėjote nors vieną aukščiau išvardintų simptomų, nebevartokite vaisto ir skubiai kreipkitės į gydytoją.

Nebevartokite vaisto ir kreipkitės į gydytoją, jeigu pastebėjote toliau nurodytų reiškinių.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· virškinimo sutrikimas arba rėmuo; 
· pilvo (skrandžio) skausmas arba kiti neįprasti simptomai skrandyje.

Jeigu pastebėjote nors vieną iš aukščiau išvardytų simptomų, nebevartokite vaisto ir kreipkitės į gydytoją.

Kitas šalutinis poveikis

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· bėrimas; apsvaigimas ir nuovargio jausmas; apetito praradimas, viduriavimas, pykinimas, vėmimas, dujų susikaupimas, vidurių užkietėjimas; galvos skausmas. Jeigu taip atsitinka vartojant šį vaistą, labai svarbu nevartoti kitų vaistų skausmui malšinti.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· mieguistumas; nerimas; dilgčiojimas arba „skruzdėlių bėgiojimo“ pojūtis; miego sutrikimas; dilgėlinė, niežėjimas; oda tampa jautri šviesai; regėjimo sutrikimai, klausos sutrikimai; ūžesys ausyse (tinnitus); pykinimo ar sukimosi pojūtis (vertigo); hepatitas, odos ir akių pageltimas, pablogėjusi kepenų veikla; susilpnėjusi inkstų funkcija, inkstų uždegimas, inkstų nepakankamumas; čiaudulys, užgulta nosis arba sloga (rinitas); skrandžio ar žarnyno opa, žaizda virškinimo trakte; skrandžio gleivinės uždegimas; smulkios kraujosruvos odoje arba burnoje, nosyje arba ausyse; pasunkėjęs, švokščiantis kvėpavimas arba kosulys, astma arba astmos pasunkėjimas; kraujo sudėties pokyčiai – pirmieji požymiai: aukšta temperatūra, gerklės skausmas, žaizdelės burnoje, į gripą panašūs simptomai, didelis nuovargis, kraujavimas iš nosies ir odos; kraujo ląstelių skaičiaus sumažėjimas (anemija).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· prislėgta nuotaika, sumišimas; skysčių susikaupimas (edema); smegenų infekcija, vadinama nebakteriniu meningitu; regėjimo praradimas; kepenų pažeidimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· širdies veiklos nepakankamumas, širdies priepuolis, aukštas kraujo spaudimas; kepenų nepakankamumas; kasos uždegimas; odos problemos (kurios taip pat gali pasireikšti burnoje, nosyje ar ausyse), tokios kaip Stivenso-Džonsono (Stevens-Johnson) sindromas, toksinė epidermio nekrolizė arba daugiaformė raudonė (eritema).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· pailgėjęs kraujavimo laikas; paūmėjęs storosios žarnos uždegimas (opinis kolitas) arba lėtinė žarnyno (Krono) liga; deginimo jausmas gerklėje arba burnoje. Tai gali atsirasti trumpam po vaisto vartojimo.

Apie toliau išvardytą šalutinį poveikį pranešta vartojant kitų NVNU:
· aukštas kraujospūdis arba širdies nepakankamumas; storosios žarnos išopėjimų arba Krono ligos (žarnyno ligos) paūmėjimas; nežymus infarkto ar insulto rizikos padidėjimas.

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje.
Laikyti gamintojo pakuotėje, kad vaistas būtų apsaugotas nuo šviesos ir drėgmės.

Ant dėžutės ir paketėlio po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Brufen sudėtis
· Veiklioji medžiaga yra ibuprofenas. Kiekviename paketėlyje yra 600 mg ibuprofeno.
· Pagalbinės medžiagos yra kroskarmeliozės natrio druska, obuolių rūgštis, mikrokristalinė celiuliozė, sacharino natrio druska, sacharozė, povidonas, apelsinų aromatinė medžiaga, natrio laurilsulfatas, bevandenis natrio karbonatas, natrio-vandenilio karbonatas.

Brufen išvaizda ir kiekis pakuotėje
· Brufen 600 mg šnypščiosios granulės yra apelsinų aromato balti milteliai.
· Jūsų vaistas bus paketėlyje.
· Ištirpusi suspensija būna balta, permatoma, be dalelių ir kvepia apelsinais.
Kiekvienoje dėžutėje yra 10, 20, 30, 40 arba 50 paketėlių.
Gali būti tiekiamos ne visų dydžių pakuotės. 

Registruotojas ir gamintojas

Registruotojas
Viatris Healthcare Limited
Damastown Industrial Park, Mulhuddart, Dublin 15, DUBLIN, 
Airija

Gamintojas
AbbVie S.r.L.
S.R. 148 Pontina km 52 snc
04011 Campoverde di Aprilia (LT)
Italija

Mylan Hungary Kft,
Mylan utca 1,
Komárom, 2900,
Vengrija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Viatris UAB
Tel.: +370 52051288




Šis vaistas Europos ekonominės erdvės valstybėse narėse ir Jungtinėje Karalystėje (Šiaurės Airijoje) registruotas tokiais pavadinimais:
Jungtinė Karalystė 
(Šiaurės Airija)	Abfen 600 mg Effervescent Granules
Estija	Brufen
Vengrija	Brufen 600 mg Pezsgőgranulátum
Airija	BRUFEN 600 mg Effervescent Granules
Latvija	Brufen 600 mg putojošās granulas
Lietuva	Brufen 600 mg šnypščiosios granulės
Malta	Brufen 600 mg Effervescent Granules
Slovėnija	BRUFEN600 mg šumeča zrnca

Šis pakuotės lapelis paskutinį kartą peržiūrėtas 2025-04-10.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

